ޢަލީ އެވަގުތު ގަރުދިޔައާއި ބަތްހުރީމާ ނުކައި ހުރެވުނު ހަނދާން ވިއެވެ. ޢަލީ ހިތަށް އެރިއެވެ. “ކިތަންމެ އާދައިގެ އެއްޗެއްވިޔަސް ކާން ލިބުމަކީ ބޮޑު ނިއުމަތެއް. މީގެ ފަހުން ކޮންމެ އެއްޗެއް ކާން ހުއްޓަސް އެއްވެސް ޝަކުވާއެއް ނުކުރާނަން.” ޢަލީ އަވަހަށް ބަދިގެއަށް ގޮސް ބަތާއި ގަރުދިޔަ އަޅައިގެން ކާންފެށިއެވެ. އެހާ މީރު ނުވިޔަސް ޢަލީ ޝުކުރުވެރިވިއެވެ. އަބަދު މީރު އެއްޗެއްވެސް ނުލިބޭނެކަން ހިތަށް އެރިއެވެ. އެވަގުތު ޢަލީ ހަނދާނަށް އައީ ކުރީދުވަހެއްގައި އިސްލާމް މުދައްރިސް ވިދާޅުވި ޙަދީޘެކެވެ. އެޙަދީޘްގައި ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވަނީ ((الطَّاعِمُ الشَّاكِرُ لَهُ مِثْلُ أَجْرِ الصَّائِمِ الصَّابِرِ)) “ކައިބޮއިއުޅޭ ޝުކުރުވެރިވާމީހާއަށް، ކެތްތެރި ރޯދަވެރިއަކަށް ލިބޭ އަޖުރު ލިބޭނެއެވެ.”(1)